ไฟแนนซ์ทูเดย์
การพิจารณาสรรหาตำแหน่งเลขาธิการ สคบ. คนใหม่ แทนที่ นิโรธ เจริญประกอบ
27 ก.ค. 2555

“อย่ากังวลกับสิ่งที่ยังมาไม่ถึง แต่ให้คำนึงถึงสิ่งที่กำลังทำ”
...การพิจารณาสรรหาตำแหน่งเลขาธิการ สคบ. คนใหม่ แทนที่ นิโรธ เจริญประกอบ กำลังได้รับการจับตามองกันอย่างมากจากคนในสำนักนายกรัฐมนตรีและภาคธุรกิจ ว่าใครจะได้รับการแต่งตั้ง และผู้ที่มีอำนาจแต่งตั้ง คือ วรวัจน์ เอื้ออภิญญกุล รมต. ประจำสำนักนายกรัฐมนตรี จะชี้นิ้วไปที่ใคร




ต้นกล้า สืบทราบมาว่าผู้ที่เข้าข่ายจะได้รับการพิจารณามีอยู่ 3 คน คนใน สคบ. มี 2 คน เต็งหนึ่ง คือ นพปฎล เมฆเมฆา รองเลขาธิการที่มีอาวุโสสูงสุด เต็งสองวิ่งไล่จี้มาติดๆ คือ จิรชัย มูลทองโร่ย รองเลขาธิการ สคบ. 
แต่ก็ประมาทคนนอกที่ชื่อ ชาตรี โชไชย ผู้ตรวจราชการกระทรวงยุติธรรม ที่อาจข้ามห้วยมาม่าย ล่าย เพราะคนนี้อดีตนายกรัฐมนตรีผู้เป็นบักหำน่อยตุหรัดตุเหร่ผลักดันมาเชียวนะเธอ
...ไม่ว่าการสะสางปัญหาธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ธนาคารที่ต้องคำสาป 3 ปีดี 4 ปีไข้ ของกระทรวงการคลังและคณะกรรมการชุด “นริศ ชัยสูตรพิชัย ชุณหวชิร” จะออกหัวออกก้อย แต่ตอนนี้ธนาคารเสียหายหนัก สินเชื่อไม่เดิน ผู้บริหารเอามือซุกกระเป๋าเหมียนกัลล์โม้ดด 
เสียดายที่คณะกรรมการไม่กล้าตัดสินใจแต่งตั้งคนในมาขับเคลื่อนในห้วงรอยต่อ ความจริงหากใจกล้าเชิญ พงษ์ศักดิ์ ชาเจียมเจน รองกรรมการผู้จัดการ ผู้อาวุโสอันดับ 1 ลงมารักษาการกรรมการผู้จัดการ เชื่อว่าแนวทางการจัดการกระจ่างกว่านี้ เพราะ พงษ์ศักดิ์ นั้นเคยนั่งรักษาการในตำแหน่งนี้มารอบหนึ่งในปี 2551 ก่อนที่ โสฬส สาครวิศว จะก้าวมานั่งในตำแหน่งนี้ 
และที่สำมะคัญกว่านั้น พงษ์ศักดิ์ ผู้นี้ รู้เรื่องสินเชื่อชะลอเลิกจ้าง ซึ่งจะนำเงิน 6,000 ล้านบาท ของกองทุนประกันสังคม มาปล่อยกู้ให้ผู้ประกอบการรายย่อยผ่านเอสเอ็มอีแบงก์ กำหนดได้ในวงเงิน 5 หมื่นบาท ถึง 100 ล้านบาทต่อราย คิดดอกเบี้ยต่ำเพียง 5% ดีกว่าใครทั้งหมด ไม่เชื่อลองไปถามเจ้าตัวดูซิครับ 
นอกจากนี้ พงษ์ศักดิ์ ถือเป็นนักสู้ที่ไม่กลัวใครหน้าไหนเหมือนกัน ขนาดเป็นผู้บริหารธนาคารแห่งนี้ แต่กล้าที่จะอุทธรณ์คำสั่งของคณะกรรมการธนาคารในเรื่องการขึ้นเงินเดือนผู้บริหารธนาคารบางคนที่ไม่เป็นธรรมจนชนะคดีในชั้นของคณะกรรมการข้อมูลข่าวสารของทางราชการมาแล้ว เลือดนักสู้เต็มตัว ขอบอก
...ฮือฮากันทั้งเมือง เมื่อ เสี่ยโต้งกิตติรัตน์ ณ ระนอง รองนายกรัฐมนตรีและ รมว.คลัง ได้นำขนมโดนัต มาแจกให้กับเจ้าหน้าที่ของทำเนียบรัฐบาลตามตึกต่างๆ รวมถึงสื่อมวลชน โดยขนมดังกล่าวบรรจุด้วยกล่องกระดาษรูป พ.ต.ท.ทักษิณ ชินวัตร พร้อมข้อความบนกล่องว่า “ด้วยรักและผูกพัน we are together 26 กรกฎาคม 2555” ด้านข้างกล่องได้เขียนข้อความว่า “นำส่งโดย กิตติรัตน์ ณ ระนอง รองนายกฯ และ รมว.คลัง จิรเดช วรเพียรกุล ผู้ช่วยรัฐมนตรีประจำกระทรวงการคลัง อริสมันต์ พงศ์เรืองรอง” 
ด้านข้างอีกด้านเขียนข้อความว่า “โดนัทกลมเกลียวจากใจ 64,000 ชิ้น ทั่วประเทศไทย กรุณารับประทานทันที” หวานยังงี้เก้าอี้เหนียวหนึบ